Birthe Skaarup (DF), 2004-01-22:
Frugt og grønt er ikke dyrt.
Det har det været før.
Det har været meget dyrere før. I hvert tilfælde i vores familie spiser vi meget frugt og grønt, og der bliver ikke brugt flere penge af den grund.
Jeg tror, man skal bruge det i stedet for at gå ud at købe cola og popcorn, og hvad der ellers fortæres, for det er sukker og fedt, der er problemet.
Vi har jo set, hvad kampagnerne har medført.
Vi har fået at vide, at sukker ikke feder.
til livs.
Der er 24 stykker sukker i en 0,3-liters-sodavand.
Tænk, hvor meget der bliver indtaget af den slags af skolebørn.
Det er selvfølgelig det problem, vi skal tage fat på.
Jeg tror, det var SF, der var ude med, at vi skulle forbyde sodavandsautomater rundtomkring, fordi det feder, og sætte vand ind i stedet for.
Der er for mange overvægtige i Danmark, og det giver problemer for det enkelte menneske.
Det er der ingen tvivl om, og vi er af flere grunde ganske enige i, at der bør gøres noget.
Overvægt forringer den enkeltes livskvalitet, øger risikoen for hjerte-kar-sygdomme, slidgigt, sukkersyge, belastning af bevægeapparatet, nogle får depressioner osv., osv.
Det er vi opmærksomme på.
Desuden koster det store antal overvægtige mennesker samfundet dyrt.
Efterfølgende er regeringens handlingsplan blevet fremlagt, og den peger på forskellige forebyggelses- og behandlingsindsatser.
Vi synes i Dansk Folkeparti, at det er vigtigt hele tiden at forholde sig til dette problem.
Jeg tror, at debatten stadig væk er nyttig.
Der rettes fokus på problemet.
Man kan se, hvad udsendelsen på TV 2, »Livet er fedt«, har afstedkommet af fokus på overvægt.
Men som udgangspunkt mener vi, at det er op til den enkelte at tage ansvaret for eget helbred, i dette tilfælde et eventuelt fedmeproblem.
Så kan spørgsmålet stilles: Hvad kan der gøres?
Jeg tror, at de vigtigste skridt er forebyggelse, og vi mener stadig væk, at madordninger f.eks. skal indføres i folkeskolen, at de skal være ernæringsrigtige, at der skal undervises i ernæringslære, og at der skal flere timer i idræt og bevægelse på skoleskemaet, hvilket vi i Dansk Folkeparti i lang tid har arbejdet for. Hvad er der ellers at gribe fat i?
Man kan fravælge de usunde madvarer og ikke mindst stadig væk få forbedret næringsdeklarationerne på fødevarer.
Jeg synes, det er et af problemerne, at man ikke tager hårdt nok fat på det område.
Vi skal have at vide, hvad produkterne indeholder, om de er usunde, og deklarationerne skal gøres lettere at forstå for almindelige mennesker.
Jeg ved også, at mange firmaer har indført en sundhedspolitik.
De har ansat konsulenter alene til det her område, fordi de har fundet ud af, at det at give medarbejderne et godt råd om kost, men også om motion, kan motivere medarbejderne til at spise sundt osv.
Som eksemplerne viser, er der meget, den enkelte person kan gøre, men også familien, skolen og arbejdspladsen kan som sagt forebygge fedme, og det er før, der afsættes millionbeløb fra statens side.
Forebyggelse af overvægt kan den enkelte godt selv tage ansvaret for, ansvaret skal ikke alene kastes over på det offentlige system.
Dermed være ikke sagt, at der ikke skal være et offentligt forebyggelses- og behandlingstilbud til stede, men vi mener, der er tale om en klientgørelse, når de allerfleste mennesker kan læse sig til viden og også prøve at regulere det selv.
En anden mulighed kunne være, at der f.eks. gives de praktiserende læger mulighed for at skrive recept ud på motion.
Det har allerede fundet sted på baggrund af, at man har afprøvet det i Sverige.
Lad os få flere af den slags ting herhjemme.
Amterne har flere steder indført receptpligtig medicin i form af et 10-turs-kort til et motionscenter.
Det er også en af de måder, man kan behandle denne her sag på.
Århus Kommune fokuserer på problemet, og her har man faktisk konstateret, at 10 pct. af børnene i Århus Kommune allerede ved skolestart er overvægtige, og kommunen har taget fat på problemet.
Det er også en kommunal opgave, det er også en skoleopgave, og der bør fokuseres ret kraftigt på familien og de fysiske aktiviteter i fritiden.
Man skal prøve på at lade pc'en og tv'et stå og lade børnene komme ud og bevæge sig.
Et samarbejde med idrætsorganisationerne har som sagt været et rigtig godt tiltag i den kommune, som jeg kommer fra.
Yderligere er der et projekt, der hedder Vigør,
som man også har taget op samme sted på privat initiativ.
Det er et projekt, som man, så vidt jeg har forstået, har søgt om midler til i Sundhedsministeriet, for at der kan ske udbredelse til det ganske land.
Det er virkelig noget, der giver noget.
Det inspirerer folk til at komme i gang med at tabe sig.
Foreningen af Kliniske Diætister har faktisk også foreslået det samme, og jeg tror ikke, der er en eneste her i denne sal, der ikke synes, at de gør et godt stykke arbejde.
Men som sagt er det også den enkeltes ansvar, man skal have frem i billedet.
Vi kan ikke støtte forslaget, det kunne vi heller ikke sidste gang.